Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Raquel Garbayo Berdonces andreak egindako galderaren erantzuna, Foru Diputazioak emana, musikaren sektorea suspertzeari buruzkoa. Galdera 2020ko irailaren 25eko 101. Nafarroako Parlamentuko Aldizkari Ofizialean argitaratu zen.

Iruñean, 2020ko urriaren 20an

Lehendakaria: Unai Hualde Iglesias

ERANTZUNA

Navarra Suma (NA+) talde parlamentarioari atxikitako foru parlamentari Raquel Garbayo Berdonces andreak idatzizko galdera egin du (10-20/PES-00202), jakin nahi baitu “zer neurri hartuko diren musikaren sektorea, zeina krisiak bereziki zigortu baitu, suspertzeko, eta nola aplikatuko diren neurri horiek”. Hona Nafarroako Gobernuko Kultura eta Kiroleko kontseilariaren erantzuna:

Departamenduak neurri hauek antolatu diru musikaren sektorearentzat:

• Musika proiektu artistikoetarako laguntzen deialdiak egungo egoerara egokitzea, oinarriak berrikusiz eta aldatuz, laguntza-lerro hauetan: Artem PRO (ia % 30eko gehikuntzarekin), Artem 50K+, Artem -50K, Artem Exporta eta Artem Festival

• Nafarroako toki entitateen arte eszenikoetako eta musikako programaziorako “Artea eta Kultura 2020” eta “Udal Platea” laguntzak egungo egoerara egokitzea eta oinarrietan aldaketak egitea.

• Departamentuaren programazio propioa martxan jartzea behin egokituta, Nafarroako artista eta talde gehiagorekin, Kultur programetan, Lizarrako Antzinako Musikaren Astean eta Organo Zikloan.

• Musikarien elkarteekin batera bi jaialdi berri sortzea: Km Zero Music Fest eta Anaim Club Fest

• Nafarroako Orkestra Sinfonikoaren eta Baluarte Fundazioaren denboraldiak programatu eta abian jartzea.

• Nafarroak bere erakustokia izanen du Bilbon eginen den BIME 2020 nazioarteko musika azokan. Gobernuak sustatu egiten du zuzeneko musikaren ekosistema (foru komunitateko taldeak, artistak, jaialdiak eta barruti eta aretoak); turismo produktu berri bat sortu du (Navarra Kingdom of live Music; Reyno de la Música en Vivo); eta azaleratzen diren Nafarroako taldeei indarra eta laguntza ematen die beren hedapenean, kanpoko enpresa sustatzaile eta kudeatzaileen aurrean.

Alarma egoera aldarrikatu zenetik, musikaren sektorearen eskutik aritu gara lanean, arloko eragileak lankide eta parte-hartzaile ditugula, azken hilabeteotan garatutako lan-mahaietan, eta bide horretan jarraitzeko asmoa dugu.

Hori jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko urriaren 19an

Kultura eta Kiroleko kontseilaria: Rebeca Esnaola Bermejo